ΓΡΑΠΤΗ ΕΡΩΤΗΣΗ E-1174/02

υποβολή: Toine Manders (ELDR) προς την Επιτροπή

(24 Απριλίου 2002)

Θέμα: Η θέση ισχύος των επιχειρήσεων μέσων ενημέρωσης

Μετά από την πρόσφατη πτώχευση του Ομίλου Kirch Media, οι γερμανικές οργανώσεις επαγγελματικού ποδοσφαίρου θα πρέπει να λάβουν πλέονπόψη ότι από την επόμενη σαιζόν δεν θα έχουν να λαβαίνουν τα 358 εκατομμύρια ευρώ που εισπράττουν σήμερα ως δικαιώματα τηλεοπτικής αναμετάδοσης, με αποτέλεσμα να βρεθούν οι ποδοσφαιρικοί σύλλογοι μεταξύ σφύρας και άκμονος, δεδομένου ότι οι αμοιβές των παικτών κρέμονται από πάνω τους σαν δαμόκλειος σπάθα. Η πτώχευση αυτή αποδεικνύει πόσο εύκολα μπορεί να καταρρεύσει ένας πολύπλοκος τομέας λόγω δυσανάλογης εξάρτησης από μια και μοναδική επιχείρηση. Η κατάσταση στη Γερμανία δεν αποτελεί μεμονωμένη περίπτωση, δεδομένου ότι και σε άλλα κράτη μέλη ο τομέας του ποδοσφαίρου αντλεί δυσανάλογο μέρος των εσόδων του από τις επιχειρήσεις μέσων ενημέρωσης με μονοπωλιακό χαρακτήρα.

1. Γνωρίζει η Επιτροπή σχετικά με την αποτυχία της Kirch στη Γερμανία·

2. Δεν κρίνει η Επιτροπή ότι μπορούμε εν προκειμένω να μιλήσουμε για επιτρεπόμενη δημιουργία καρτέλ, δεδομένου ότι ένας ολόκληρος τομέας, συγκεκριμένα ο ποδοσφαιρικός, εξαρτάται δυσανάλογα ως προς τα έσοδά του από ένα μονοπωλιακό φορέα με αποτέλεσμα, όταν ο τελευταίος αυτός αντιμετωπίζει προβλήματα να παρασύρει στην πτώση του τον εν λόγω τομέα και να καθίσταται αναγκαία η χορήγηση κρατικής ενίσχυσης στους εν ανάγκη ευρισκομένους συλλόγους προκειμένου να ικανοποιηθεί η κοινή γνώμη, γεγονός που αντιβαίνει προς το άρθρο 87 της Συνθήκης ΕΕ περί αθεμίτων κρατικών ενισχύσεων·

3. Γνωρίζει η Επιτροπή εάν τα δικαιώματα τηλεοπτικής αναμετάδοσης που οφείλει η Kirch περιλαμβάνονται στην περιουσία πτωχεύσαντος·

4. Είναι διατεθειμένη η Επιτροπή να λάβει μέτρα προς αποφυγή παρομοίων πρακτικών στο μέλλον· Εάν ναι, σε τι θα συνίστανται τα μέτρα αυτά·

Απάντηση του κ. Monti εξ ονόματος της Επιτροπής

(10 Ιουνίου 2002)

1.-3. Η Επιτροπή δεν γνωρίζει σχετικά με τις συνθήκες αίτησης για να κινηθεί διαδικασία πτώχευσης της KirchMedia GmbH & Co. KGaA και του σταδίου στο οποίο βρίσκεται η διαδικασία αυτή, παρά μόνο από δημοσιοποιηθείσες πληροφορίες. Η KirchMedia GmbH & Co. KGaA είχε προηγουμένως αγοράσει δικαιώματα αναμετάδοσης ποδοσφαιρικών αγώνων πρώτης και δεύτερης κατηγορίας της Γερμανίας. Η Επιτροπή δεν διαθέτει πληροφορίες σχετικά με τον πραγματικό αντίκτυπο της διαδικασίας αυτής στη σχετική σύμβαση.

2. Ένα καρτέλ είναι μία συνεννόηση μεταξύ επιχειρήσεων για να περιορίσουν ή να εξαλείψουν τον ανταγωνισμό μεταξύ τους, με στόχο την αύξηση των τιμών και των κερδών από τη συμμετοχή εταιρειών χωρίς την παραγωγή αντικειμενικών αντισταθμιστικών πλεονεκτημάτων. Η Επιτροπή δεν έχει μέχρι στιγμής στοιχεία για το κατά πόσον ο όμιλος Kirch ή τμήματα αυτού έχουν εμπλακεί σε μία τέτοια δραστηριότητα για να επιτύχουν τη θέση που έχουν στην αγορά.

Ωστόσο, όπως επεσημάνθη στην Ευρωπαϊκή Ένωση ποδοσφαιρικών ομίλων (UEFA) για την περίπτωση των πρωταθλημάτων ποδοσφαίρου,(1) συμφωνία μεταξύ των ποδοσφαιρικών ομίλων να πουλήσουν τα δικαιώματα αναμετάδοσης σε συγκεκριμένο τηλεοπτικό σταθμό κατ' αποκλειστικότητα και για μακρά χρονική περίοδο, μέσω ποδοσφαιρικού ομίλου ενισχύει τις ολιγοπωλιακές δομές στην αγορά της ραδιοτηλεοπτικής μετάδοσης. Η Επιτροπή δεν έχει ακόμα προσδιορίσει αν το γεγονός αυτό έχει ως αποτέλεσμα την εξάρτηση των ποδοσφαιρικών ομίλων από τον αγοραστή των δικαιωμάτων.

Η Επιτροπή δεν γνωρίζει προς το παρόν κανένα μέτρο που να έχουν λάβει οι γερμανικοί ποδοσφαιρικοί όμιλοι το οποίο να αντίκειται στο άρθρο 87 της συνθήκης ΕΚ.

4. Η Επιτροπή θα συνεχίσει να ελέγχει εκ του σύνεγγυς της εξελίξεις και να εξασφαλίσει το συμβιβάσιμο με την κοινοτική νομοθεσία περί ανταγωνισμού.

(1) IP/01/1043.